میانمار-دا حربی چئوریلیش و سئچیلمیش حکومت عضو‌لرینین حبس ائدیلمه‌سینه قارشی تشکیل ائدیلن اعتراض آکسیا‌لاریندا تهلوکه‌سیزلیک قوه‌لرینین سلاحلی موداخیله‌سی نتیجه‌سینده حیاتینی ایتیرن‌لرین سایی 614 نفره یوکسلیب.
میانمار سیاسی محبوس‌لارا یاردیم تشکیلاتی (AAPP) طرفیندن یاییم‌لانان گونده‌لیک راپوردا سون 24 ساعات عرضینده داها 16 نفرین اؤلدوگو بیلدیریلیب. راپوردا عمومی جان ایتکی‌سی‌نین 614 نفره یوکسلدیگی، داها 2 مین 857 نفرین ده ساخلانیلدیغی قئید اولونوب.
دیگر طرفدن دونن ساگاینگ ایالتی‌نین تازه شهرینده آکسیاچی‌لار ایله میانمار اوردوسو آراسیندا سلاحلی قارشیدورما اولوب.
بو بارده  ‘‘Myanmar Now’’ و ‘‘The Irrawaddy’’  قزئتلری معلومات یاییب. معلوماتا گؤره، حربچیلر آکسیاچی‌لارا سرت موداخیله ائدیب. موداخیله نتیجه سینده 11 نفرین اؤلدوگو بیلدیریلیب.
خاطیرلاداق کی، فوریه‌نین 1-ده میانمار اوردوسو اؤلکه‌نین خاریجی ایشلر ناظیرینی، دؤولت مشاویری آون سان سو چژینی و باشقا رهبر شخص‌لری ساخلایا‌راق حاکمیتین اله کئچیریلدیگینی بیلدیررک اؤلکه‌ده فوق العاده وضعیت رژیمی اعلان ائدیب.
میانمار خالقی فوریه‌نین 6-دا دموکراسی‌نین یئنی‌دن تامین اولونماسی اوچون اعتراض آکسیا‌لاری کئچیرمه‌یه باشلامیشدی.
